 1  Abbates quibus scribit dominus Cistercii pro fugitivis Ordinis, si eis in domibus propriis vel alibi, iusta tamen de causa, non duxerint consulendum, ei rescribant per ipsos fugitivos, si litteras eorum accipere voluerint quod eis non possunt consulere, salva Ordinis disciplina. Dominus autem Cistercii benefaciet, si eis non crediderit, si ad eum sine litteris revertantur.  2  Districte praecipitur, ut de introducendis personis et equitaturis in Cistercium antiqua sententia et consuetudo irrefragabiliter teneatur, videlicet ut nullus plusquam duas equitaturas introducat tempore Capituli generalis, exceptis quatuor primis patribus qui possunt introducere singuli tantum quatuor equos, et abbate Savigniaci cui concessum est, ut tres secum adducere possit. Si autem aliquis monachus aut conversus eo tempore negotium urgens habuerit in Cistercio, de licentia Cisterciensis ingredi poterit, ita quod expedito negotio pro quo venit, exeat sine mora. Abbas qui contra hoc venerit, in Capitulo veniam inde petat ; monachi vero vel conversi poenam subeant olim in Usibus constitutam.  3  Statuitur ut cum saeculares contra personas Ordinis impetraverint litteras a Capitulo generali, si iudices ultra duas dietas remoti fuerint ab abbatiis contra quas impetrantur, litterae tales nisi de hac constitutione expresse fecerint mentionem, nullam habeant firmitatem ; et si saeculares sistendi iudicio coram ipsis iudicibus praestare noluerint cautionem, illi quos impetunt eis reddere nullatenus compellant, et in ipsis litteris ponatur, usuris cessantibus, et si forte non fuerit appositum, nihilominus subintelligatur.  4  Ut saluti animarum, utilitati et honestati Ordinis, possit salubrius in posterum provideri, statuitur ut nullus omnino de Ordine nostro quascumque infra decennium possessiones emat immobiles, nisi feodales vel censuales fuerint, vel aliquo alio iure ad ipsum qui emerit pertinentes, vel nisi quis possessionem aliam prius vendiderit de cuius pretio absque constitutionis huius fraude, fieri possit emptio, vel de pecunia in eleemosynam specialiter ad hoc data. Commutationes vero possessionum, si utile videatur, acquisitiones decimarum, pensionum, vel reddituum quas debemus, et pasturarum et usurariorum fieri minime prohibentur. Abbas vero qui contra hoc facere scienter praesumpserit, deponatur. Monachi vero et conversi qui hoc fecerint, vel quorum consilio factum fuerit, a propriis domibus emittantur, non reversuri nisi per Capitulum generale. Excipiuntur ab hac lege abbatiae a triginta annis aedificatae et aedificandae in posterum si quae sunt forte aut fuerint, tam modicas possessiones habentes, ut emere necesse habeant ampliores.  5  Sententia olim lata in abbates qui moniales visitant non inclusas, temperatur, ita quod non deponantur, sed omni sexta feria ex quo visitaverint usque ad sequens Capitulum sint in pane et aqua, veniam in ipso Capitulo petituri.  6  Statuitur ut in singulis abbatiis Ordinis, in quibus fieri poterit fortes et firmi carceres construantur, ubi ad abbatis arbitrium retrudantur et detineantur, secundum quod exegerint crimina, criminosi. Criminosos autem hic vocamus indicibili vitio laborantes, fures, incendiarios, falsarios, homicidas. Abbas vero consideret se de omnibus iudiciis suis redditurum in districto Dei iudicio rationem.  7  Conversi monialium quae associatae sunt Ordini, si in habitu et tonsura capillorum et barba a conversis nostris non discrepent, conceditur ut cum ipsis tantum in refectoriis admittantur.  8  De duabus personis habendis in Curia, in communibus expensis Ordinis, antiqua sententia teneatur, sicut in distinctione quinta decima continetur.  9  Praecipitur ut in omnibus cellariis Ordinis, ubi habentur vineae, omnibus abbatibus ad Capitulum generale venientibus et redeuntibus vinum omni tempore more solito ministretur.  10  In grangia de Berneriis omnibus personis Ordinis necessaria secundum Ordinis consuetudinem ministrentur, exceptis illis qui cum *quadrigis* vel equis quadrigarum venerint, qui nihil inde percipient usque ad nutum Capituli generalis.  11  Conceditur nobili dominae bonae memoriae B[lanchae] quondam comitissae Campaniae, ut singulis annis, pridie idus Martii, dicatur una missa pro anima ipsius in singulis domibus Ordinis, donec post obitum nobilis dominae Berengariae, sororis suae anniversario ipsius societur, sicut ei concessum fuit a Capitulo generali, et nihilominus hoc anno plenarium sicut ei concessum fuit, persolvatur.  12  Petitio domini Romani apostolicae sedis legati de ipsius anniversario faciendo post obitum eius exauditur.  13  Pro abbate Sancti Vedasti, cui similiter concessum fuit, idem fiat.  14  Pro domino Arnaldo quondam abbate Cistercii plenarium, sicut ei concessum fuit, servitium persolvatur.  15  Petitio domini Thomasii cardinalis de plenario servitio faciendo post eius obitum exauditur.  16  Pro domino A[damo] quondam episcopo Morinensi, una missa de Spiritu Sancto a singulis sacerdotibus Ordinis celebretur.  17  Pro domino Papa et cardinalibus et tota curia romana, pro pace imperii, pro rege Franciae et regina et liberis eius ac pace regni, pro omnibus certantibus et laborantibus pro fide christiana, pro statu totius Ordinis et universae Ecclesiae sanctae Romanae responsorium, *A spice Domine*, antiphona *Salve Regina*, collecta, septem psalmi, disciplina, missa *Salus populi*, sicut anno praeterito statutum fuit, teneatur.  18  Controversia quae vertitur inter abbates de Fontanis et de Furnesio committitur de consensu partium, de Valle Dei, de Dullacressiae et de Bello loco regis abbatibus, pace vel iudicio terminanda, et quid inde, etc.  19  Controversia quae vertitur inter abbates Mansiadae et Aquaebellae, committitur Bonae vallis, Campi boni et Sylvaecanae abbatibus, pace vel iudicio terminanda, et quid inde, etc.  20  Controversia quae vertitur inter abbates de Alcrest et de Altaripa committitur de Altacumba et de Alpibus abbatibus pace vel iudicio infra sequens Capitulum terminanda, et quod ipsi statuerint compellant partes, auctoritate Capituli, cohortatione qua viderint expedire, firmiter observari, et quid inde, etc.  21  Controversia quae vertitur inter abbates de Crista et de Loco Dei super abbatia de Folenes, committitur abbatibus de Grandis sylvae et Boni fontis abbatibus, fine debito terminanda, et quid inde, etc.  22  Abbas de Adorello qui hoc anno debuisset venire ad Capitulum et non venit poenitentiam agat in Usibus constitutam, videlicet, quod a die Capituli generalis, extra stallum abbatis et omni sexta feria sit in pane et aqua, donec Cistercium se praesentet. Abbas de Candelio hoc ei studeat renuntiare.  23  Abbas de Riveto qui similiter non venit eamdem agat poenitentiam, et hoc ei denuntiet abbas Boni loci in Burdelgala.  24  Eamdem poenitentiam agat abbas de Oliva, qui non venit, cui hoc denuntiet abbas Salutis. Abbates quoque de Buxeto et de Sancto Prudentio non venerunt et agant poenitentiam supradictam, quibus hoc denuntiet abbas de Sacramoenia.  25  Abbas de Oliva in Hispania non venit, similiter agat poenitentiam supradictam cui denuntiet abbas de Ficerii.  26  Abbates Senevallis et Sancti Thomae non venerunt et ipsam agant poenitentiam, quibus hoc denuntiet abbas de Gareto.  27  Abbas de Monte Sanctae Mariae in Hungaria non venit, similiter abbas Sanctae Crucis in Austria ei denuntiet, ut agat poenitentiam praetaxatam.  28  Abbas de Victoria non venit, abbas de Sytic ei denuntiet ut praedictam poenitentiam agere non omittat.  29  Abbas de Gondonio similiter non venit, ut eamdem agat poenitentiam abbas ei denuntiet Grandis sylvae et quia sine iusta causa frequenter idem dicitur remansisse, veniam inde nihilominus petat sequenti anno in Capitulo generali.  30  De domo de Clariana, quae abbatem non habet, nec conventum habere potest, committitur Vallismagnae et Fontis frigidi abbatibus, qui ad locum accedentes, considerent diligenter aedificia, facultates et possessiones domus utrum ad hoc sufficiant quod ibi possit haberi abbatia, et si non potest qualiter possit haberi de ipsa domo commodius ordinari, et quod invenerint sequenti anno renuntient Capitulo generali.  31  De abbatia de Cuna quam mutari opportet, ut dicitur, patri abbati committitur qui diligenter inspiciat utrum inveniri possit locus idoneus ad quem possit transferri congrue dicta domus ; et si non invenitur, qualiter possit de ipsa domo salubrius ordinari, et quae invenerit sequenti anno Capitulo generali renuntiet.  32  Subprior Regalis montis curam regiminis domus ad quam vocatur suscipiat ; si renuerit, per abbatem proprium compellatur.  33  Abbates de Oratorio et de Claromonte accedant nobilem dominam B[erengariam] uxorem quondam inclytae recordationis Richardi, regis Anglorum, et prout honestius poterint, curent ab ea certificari de aedificiis, facultatibus et possessionibus, quibus dicta domina dotare et ditare disponit abbatiam quam aedificare desiderat monachorum ; et si ita omnia fuerint praeparata, quod ibi conventus manere valeat, conventus illic de Cistercio transmittatur.  34  Abbates de Claravalle et de Cerreto, accedant ad domum de Lena et considerent iterum si dicta domus in loco ubi est remanere non potest, ad locum alium commode transferri valeat ; et si non potest, qualiter possit de ipsa domo competentius ordinari, et quod invenerint sequenti anno Capitulo generali denuntient.  35  Abbas Belgensis qui propter imbecillitatem proprii corporis, officium abbatis, ut dicitur, non potest exequi, et de quo alia quaedam non bona delata sunt ad aures Capituli generalis, ad patris abbatis arbitrium cedat. De monachis vero qui dictum abbatem dicuntur graviter diffamasse, inquirat idem pater abbas diligentius veritatem, et si quos eius rei reos invenerit, punire prout meruerint non postponat. Similiter et conversum de Foresta digne puniatur, si verum est quod abbati de Oliva venienti ad Capitulum generale iniuriam fecerit : sic intimatum est a Capitulo generali.  36  Abbas Novae vallis qui fratrem suum tradidit iudici saeculari, a quo postmodum est suspensus, cum quo, ut dicitur, fuit postea dispensatum a domino legato, relinquitur iudicio propriae conscientiae.  37  Abbati de Placiol, in Hispania conceditur ut in tertio anno tantum veniat ad generale Capitulum, sicut abbates qui ultra Pisorga fluvium commorantur.  38  De abbatia Rarimontis quae petit associari Ordini, committitur de Vallemagna et de Crucibus abbatibus, sub eadem forma qua fuit eis anno praeterito commissum.  39  Auctoritate Capituli, praecipitur abbati et conventui de Porta ut 82 marchas argenti, quas ipsi domui Claraevallis debent, et sicut abbas per litteras suas promisit generali Capitulo, omni occasione, disceptatione et exceptione remota, in sequenti Capitulo, abbati Claraevallis afferant et persolvant ; alioquin ex tunc dicti abbas et conventus Portensis, omni sexta feria sint in pane et aqua donec dicta pecunia *Claraevallensibus* persolvatur. Insuper dicta domus Portensis tenebitur Claraevallensibus ad omnes expensas quas ipsi facient pro dicta pecunia repetenda. Abbas Campensis hoc eis denuntiet.  40  Petitio domini episcopi Cinneuttensis, de facienda festivitate beati Ceddi episcopi in domibus Ordinis nostri, in eius constitutis dioecesi, exauditur, et de eo fiat sicut de beato Nicolao fieri consuevit.  41  Abbati[bus] de Pomorania, ut quarto anno tantum ad Capitulum veniant, indulgetur.  42  Causa quae vertitur inter abbates Grandis sylvae et de Gismundo, committitur de Firmitate et de Maceriis abbatibus, apud Divionem in redditu praesentis Capituli, fine debito terminanda.  43  Praecipitur de Columba et de Fonte vivo abbatibus ut ad abbatiam de Cava, in Cremonensi dioecesi constitutam, personaliter accedentes, inspectis locis, facultatibus, possessionibus, si omnia secundum formam Ordinis praeparata ad introducendum ibidem conventum cognoverint, conventum quam citius potuerint introducant. Si autem aliter invenerint, illud idem sequenti anno renuntient Capitulo generali.  44  Abbas de Esron in Dacia, qui filii sui cessionem sine praesentia alicuius abbatis suscepit, alium ei solus substituit, quadraginta diebus sit extra stallum abbatis sex diebus in levi culpa, duobus eorum in pane et aqua. Ei autem parcitur quia multa mala de deposito dicebantur. Abbas de Tuta valle hoc ei denuntiet faciendum.  45  De Bella branchia et de Relec abbatibus committitur ut ad locum ubi dominus Gaufridus de Ponte novam se promisit fundaturum abbatiam accedant personaliter et considerent locum, facultates et possessiones, quibus dotari debet abbatia et quod invenerint sequenti anno renuntiari generali Capitulo non omittant.  46  Causa quae vertitur inter abbatem de Campania et abbatem de Cultura Dei, super quodam deposito, committitur abbati Savigniaci ut, convocatis partibus et auditis, causam terminent modo qui fuerit terminanda, et quid inde, etc.  47  Abbas de Capella qui a monachis suis in quadam villa quae fuerat interdicta fecit divina celebrari, contra episcopi loci illius voluntatem, et in totius cleri scandalum, quadraginta diebus extra stallum abbatis et sex diebus in levi culpa, duobus eorum in pane et aqua. Prior vero eiusdem domus qui procuravit talia deponatur, et ad domum aliam missus non revertatur, nisi per Capitulum generale. 